## Uredba o jedinstvenim znakovima za uzbunjivanje

### NN 13/2006 (6.2.2006.), Uredba o jedinstvenim znakovima za uzbunjivanje

# VLADA REPUBLIKE HRVATSKE

**324**

Na temelju članka 35. stavka 3. Zakona o zaštiti
i spašavanju (»Narodne novine«, broj 174/2004), Vlada Republike Hrvatske je na
sjednici održanoj 2. veljače 2006. godine donijela

## UREDBU

### O JEDINSTVENIM ZNAKOVIMAZA UZBUNJIVANJE

I. OPĆE ODREDBE

Članak 1.

Ovom Uredbom propisuju se znakovi za
uzbunjivanje stanov­ništva
i vatrogasnih i drugih postrojbi zaštite i spašavanja koji se emitiraju putem
sirena, izdavanje priopćenja za stanovništvo i način upoznavanja stanovništva
sa znakovima za uzbunjivanje.

II. ZNAKOVI ZA
UZBUNJIVANJE

Članak 2.

Znakovi za uzbunjivanje stanovništva su signali
i emitiraju se putem sirena na ovaj način:

*a) Upozorenje na nadolazeću opasnost*

Upotrebljava se za nadolazeće prirodne i druge
opasnosti koje ne zahtijevaju trenutnu reakciju na dati znak (nadolazeći vodni
val, požar koji se približava određenom području, približavanje oluje,
zagađenje okoliša i sl.).

Oglašava se kombinacijom jednoličnog i zavijajućeg tona u trajanju od sto /100/ sekundi (tri
jednolična tona po dvadeset /20/ sekundi koja dijele dva zavijajuća
tona od dvadeset /20/ sekundi).

*b) Neposredna opasnost*

Upotrebljava se za neposredne opasnosti od
požara, pucanja nasipa ili brana, radioloških i kemijskih nesreća, vojnih
napada i drugih opasnosti kada je potrebna žurna reakcija na dati znak.

Oglašava se neprekidnim zavijajućim
tonom u trajanju šezdeset /60/ sekundi.

*c) Prestanak opasnosti*

Upotrebljava se kada se ocjeni da su sve
opasnosti za stanov­ništvo
prestale, a obavezno nakon neposredne opasnosti. Znak se upotrebljava i za
potrebe ispitivanja ispravnosti i razvoja sustava za uzbunjivanje.

Oglašava se jednoličnim tonom u trajanju od
šezdeset /60/ sekundi.

Centar 112 koji je oglasio opasnost dužan je
putem nadležne televizijske ili radijske postaje izdati priopćenje za
stanovništvo ugroženog područja o vrsti opasnosti i mjerama koje je potrebno
poduzeti.

Članak 3.

Dodatni znak »Vatrogasna uzbuna« za uzbunjivanje
vatrogasnih i drugih postrojbi zaštite i spašavanja je signal koji se
upotrebljava za potrebe žurnog okupljanja vatrogasnih i drugih postrojbi
zaštite i spašavanja, a emitira se putem sirena.

Oglašava se jednoličnim tonom sa stankama
sveukupno u trajanju od devedeset /90/ sekundi (tri jednolična tona po dvadeset
/20/ sekundi i dvije stanke po petnaest /15/ sekundi).

Članak 4.

Grafički prikaz znakova za uzbunjivanje tiskan
je uz ovu Ured­bu i čini njezin sastavni dio.

III. PRIOPĆENJA ZA
STANOVNIŠTVO

Članak 5.

Priopćenja za stanovništvo su sastavni dijelovi
znakova za uzbunjivanje nadolazeće i neposredne opasnosti.

Priopćenja se emitiraju putem sirena
(elektroničke sirene), raz­glasnih uređaja i putem
elektroničkih medija.

Državna uprava za zaštitu i spašavanje propisuje
elektroničke medije koji emitiraju priopćenja u postupku uzbunjivanja stanov­ništva.

Elektronički mediji iz stavka 3. ovog članka
dužni su odmah emitirati priopćenja Državnog centra 112 i Županijskih centara
112.

Priopćenja za stanovništvo mogu se dostavljati i
putem SMS poruka. Operateri u GSM mrežama nisu dužni tražiti pristanak za
dostavljanje SMS poruka od korisnika GSM uređaja koji se zateknu na ugroženom
području.

IV. NAČIN UPOZNAVANJA
STANOVNIŠTVA SA ZNAKOVIMA ZA UZBUNJIVANJE

Članak 6.

Znakovi za uzbunjivanje jedinstveni su za cijeli
teritorij Repub­like Hrvatske.

Državna uprava za zaštitu i spašavanje izrađuje
obvezatni i jedinstveni plakat s prikazom grafičkih znakova za uzbunjivanje iz
članka 4. ove Uredbe, u roku od 60 dana od dana stupanja na snagu ove Uredbe.

Za potrebe turističkih mjesta, prometnih
terminala, hotela i autokampova izrađuje se plakat i na engleskom ili drugom
stranom jeziku.

Vlasnici i korisnici objekata u kojima se
okuplja veći broj ljudi, kao što su obrazovne, zdravstvene i druge javne ustanove,
stambene zgrade, prometni terminali, športske dvorane i stadioni, trgovački
centri, hoteli, autokampovi, trgovačka društva i slično, dužni su nabaviti
plakate iz stavka 2. ovog članka, od Državne uprave za zaštitu i spašavanje i
istaknuti ih na vidnim mjestima.

V. PRIJELAZNE I ZAVRŠNE
ODREDBE

Članak 7.

Danom stupanja na snagu ove Uredbe prestaju
važiti odredbe članaka 24., 25. i 26. Uredbe o ustroju i djelovanju sustava
motrenja i obavješćivanja u Republici Hrvatskoj (»Narodne novine«, broj 11/93).

Članak 8.

Ova Uredba stupa na snagu osmog dana od dana
objave u »Narodnim novinama«.

Klasa: 811-01/06-01/01

Urbroj: 5030109-06-1

Zagreb, 2. veljače 2006.

Potpredsjednica Vlade i

ministrica obitelji, branitelja i međugeneracijske
solidarnosti

**Jadranka Kosor, dipl. iur**.,
v. r.

ZNAKOVI ZA UZBUNJIVANJE

ZNAKOVI ZA UZBUNJIVANJE
STANOVNIŠTVA

Upozorenje na nadolazeću
opasnost

![](dodatni/145416.gif)

Neposredna opasnost

![](dodatni/145417.gif)

Prestanak opasnosti

![](dodatni/145418.gif)

ZNAK ZA UZBUNJIVANJE
VATROGASNIH POSTROJBI IDRUGIH SNAGA ZAŠTITE I SPAŠAVANJA

Vatrogasna uzbuna

![](dodatni/145419.gif)

Uredba, NN 13/2006-324